Det Økonomiske og Sociale Udvalgs udtalelse om "Kommissionens forslag til Rådets forordning om ændring af forordning (EF) nr. 2549/2000 om yderligere tekniske foranstaltninger til genopbygning af torskebestanden i Det Irske Hav (ICES-afsnit VIIa)"

(2001/C 221/14)

Rådet for Den Europæiske Union besluttede den 5. april 2001 under henvisning til EF-traktatens artikel 7 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Cornelius Scully ordfører. Sektionen vedtog sin udtalelse den 11. maj 2001.

Det Økonomiske og Sociale Udvalg vedtog på sin 382. plenarforsamling af 30. og 31. maj 2001, mødet den 30. maj 2001, følgende udtalelse med 122 stemmer for og 1 stemme hverken for eller imod.

1. Baggrund og rækkevidde

1.1. I 1999 påpegedes det i videnskabelige udtalelser om torskebestanden i Det Irske Hav (ICES-afsnit VIIa), at situationen var så alvorlig, at bestanden ville bryde sammen, hvis ikke der blev grebet ind.

1.2. Kommissionen indkaldte i starten af 2000 til hastemøder mellem Kommissionen selv, myndighederne i den pågældende medlemsstat og de berørte fiskeinteresser for at undersøge, på hvilke måder der kunne iværksættes effektive hasteforanstaltninger med henblik på at bremse nedgangen og sætte gang i en genopbygning.

1.3. De første tiltag blev sat i værk for en begrænset periode i foråret 2000 og bestod i, at adgangen til "kasser" i den nordlige del af Det Irske Hav blev spærret eller begrænset. Endvidere blev der indført en række tekniske foranstaltninger vedrørende udformningen af net samt et system med observatører om bord på skibene. Disse foranstaltninger er med visse tilpasninger blevet forlænget til 2001.

1.4. Formålet med den foreliggende forordning er at foretage endnu en ændring, denne gang vedrørende tykkelsen af det garn, som anvendes i nettene. Hvor net for øjeblikket må fremstilles af enkeltgarn med en tykkelse på højst 6 mm, foreslås det nu, at det også skal være tilladt at benytte dobbeltgarn af en tykkelse på højst 4 mm pr. tråd.

2. Bemærkninger

2.1. Det er ikke klart, hvilken positiv effekt dette forslag vil få i relation til genopbygningen af bestanden. Garntykkelsen er en vigtig faktor for fiskenes mulighed for at undslippe, og de foreslåede dimensioner vil formentlig føre til et negativt resultat i denne forbindelse. Enhver foranstaltning af denne art bør først afprøves i praksis og derefter evalueres på passende vis, inden den i givet fald gøres permanent.

2.2. Generelt vil justeringer af de tekniske foranstaltninger næppe løse torskeproblemerne i Det Irske Hav. Det er heller ikke sikkert, at de øvrige tiltag i genopbygningsprogrammet er tilstrækkelige til at løse det grundlæggende problem med udtyndingen af bestanden.

2.2.1. Faktum er, at der fanges for mange fisk set i forhold til torskebestandens reproduktionskapacitet. Dette skyldes navnlig, at arten fiskes målrettet af relativt store og kraftige fartøjer med brug af flydetrawl-lignende teknikker, som ganske vist er lovlige, men som fanger store mængder af torsk i deres mest sårbare periode (dvs. under gydningen). Eftersom torskene samler sig i stort antal i vandkolonnen under gydningen, fanges de nemt ved hjælp af denne fiskemetode. Efter indførelsen af den flydetrawl-lignende metode er bestanden således faldet støt til sit nuværende niveau.

2.3. Efter ØSU opfattelse er det påkrævet med yderligere tiltag vedrørende flydetrawl-lignende fiskemetoder for at give bestanden en rimelig chance for at komme sig og for at beskytte den pågældende industri, som er af stor økonomisk og social betydning for de tilgrænsende kystområder.

2.3.1. Sådanne spørgsmål vil blive undersøgt grundigere som led i ØSU's forestående arbejde med grønbogen om den fælles fiskeripolitik.

2.4. Under henvisning til ovenstående bemærkninger kan ØSU alt i alt tilslutte sig det foreliggende kommissionsforslag.

Bruxelles, den 30. maj 2001.

Göke Frerichs

Formand for

Det Økonomiske og Sociale Udvalg